NaiveNeuron/SloPal huggingface dataset:
Benčík, Ján, poslanec NR SR (2020-09-22):
Pán Kotleba, ako je jeho zvykom, predniesol taký plamenný prejav plný demagógie, poloprávd a sem-tam sa našlo aj nejaké otvorené klamstvo. Nikto nespochybňuje, že očkovanie vo zriedkavých prípadoch má aj nepríjemné až tragické následky. (Reakcia z pléna.) To si nedovoľujte. (Reakcia z pléna, zaznievanie gongu a prerušenie vystúpenia predsedajúcim.)
Glváč, Martin, podpredseda NR SR (2017-12-05):
Pán poslanec Matovič, poprosím vás, nekomentujete.
Kažimír, Peter, podpredseda vlády a minister financií SR (2013-05-15):
Dobrý deň, dámy a páni. Ďakujem veľmi pekne za slovo, pani predsedajúca. Cieľom návrhu zákona je implementovať v prvom rade smernicu Parlamentu a Rady pokiaľ ide o doplnkový dohľad nad finančnými inštitúciami vo finančnom konglomeráte. Prebratím smernice sa zabezpečí dodatočné posilnenie doplnkového dohľadu nad regulovanými subjektmi pôsobiacimi v rôznych sektoroch finančného trhu, ktoré tvoria súčasť finančných konglomerátov. Okrem implementácie uvedenej smernice navrhuje sa aj úprava v oblasti ochrany spotrebiteľa v nadväznosti na transformáciu bánk a pobočky zahraničných bánk. Pozmeňujúcim návrhom, ktorý, ktorý už prešiel v gestorskom výbore, sa berie späť predtým navrhovaný zákaz vykonávania osobitných hypotekárnych obchodov pobočkami zahraničných bánk, s čím súhlasila v rámci konzultácie Európska komisia, a výbormi bol prijatý substantívny návrh, ktorý pochádza z dielne Národnej banky Slovenska a ktorý sa viac sústreďuje v oblasti ochrany spotrebiteľa. Ďalšou významnou úpravou zákona o bankách, ako aj zákona č. 129/2010 Z. z. o spotrebiteľských úveroch a zákona č. 310/1992 Zb. o stavebnom sporení je, že sa bankám, stavebným sporiteľniam a veriteľom spotrebiteľských úverov zakazuje žiadať od spotrebiteľov poplatky a odplaty za vedenie, evidenciu alebo správu úveru alebo úverového účtu, ktorého zriadenie, respektíve vedenie je podmienkou úverového vzťahu. Tu chcem pripomenúť, že takisto vo výbore na základe dohody boli podporené návrhy, návrhy, ktoré smerovali takisto k zákazu takýchto poplatkov pri vedení účtu, tzv. Fondu na podporu vzdelávania, bývalého pôžičkového fondu. Taktiež sa stanovuje, že bezplatné úplné alebo čiastočné predčasné splatenie hypotekárneho úveru sa vzťahuje aj na úvery s variabilnou úrokovou sadzbou, ak počas predchádzajúceho roku nedošlo k jej zmene. Cieľom novelizácie ďalšieho zákona, ktorý je otvorený k predmetnej novele k zákonu č. 291/2002 o Štátnej pokladnici, cieľom tejto novely je zapojiť do systému Štátnej pokladnice celé rozpočty zostávajúcich piatich samosprávnych krajov, čo je z istého pohľadu histórie Štátnej pokladnice revolučný a historický krok. Ide o Bratislavský, Trnavský, Trenčiansky, Žilinský a Prešovský kraj, ktoré v súčasnosti majú svoje účty vedené v komerčných bankách. Samosprávne kraje sa takto stanú povinnými klientmi Štátnej pokladnice vrátane rozpočtových a príspevkových organizácií v ich zriaďovateľských pôsobnostiach, čo, samozrejme, pomáha  aj lepšej prehľadnosti a disciplíne z hľadiska správy verejných zdrojov. Pomáha to, priznávam, aj pri obsluhe štátneho dlhu a na strane samosprávy vieme, sme presvedčení o tom, že tento prístup pomôže naozaj dostať na vyššiu úroveň aj výkazníctvo a účtovníctvo vyšších územných celkov. Návrh tohto zákona bol 13. marca tohto roku prerokovaný v tejto Národnej rade v prvom čítaní. Ďakujem.
M. Sabolová, poslankyňa: (2008-12-04):
Vzhľadom na to, že som nemala možnosť reagovať na pána predsedu vlády v hodine otázok, chcem mu predniesť krátku interpeláciu. Pán predseda vlády, po tom, čo sa stalo počas ostatných dní na Slovensku, sa vaše konanie vymklo úplne vašim slovám o etike v politike a v boji proti korupcii. Aj vaše dnešné vystúpenie počas hodiny otázok bolo len pod zjavným rúškom na zastretie netransparentného konania ministerstva financií, ministra financií a spoločnosti Tipos ako spoločnosti, ktorej štát je 100-percentným akcionárom. Keď médiá a opozícia odkryla dohodu o urovnaní Tiposu a cyperskej firmy, neobhajovali ste dohodu o urovnaní, ale útočili ste na opozíciu. Prečo neobhajujete, pán premiér, dohodu o urovnaní a kroky ministra financií? Prečo sa minister nepokúsil po nástupe na ministerský post už v roku 2006 o urovnanie záväzkov Tiposu? Prečo až po vašej urgencii sa dohoda odtajnila? Považujete, pán premiér, 400 mil. korún za každé porušenie dohody za dobrý ťah Tiposu a 100-percentného akcionára ministerstva financií? Pán premiér, kde skončila 1 mld., ktorú vrátilo ministerstvo práce, sociálnych vecí do rozpočtu štátu? Bola to miliarda, ktorú ste potrebovali na vysporiadanie záväzkov ministerstva financií a Tiposu? Vážený pán premiér, a na záver ešte jedna poznámka. Vy zodpovedáte tomuto parlamentu, a nie parlament vám, a preto by sa od vás očakávalo, aby ste sa ospravedlnili poslancom Národnej rady za to, že ste ich dnes v hodine otázok nazvali komandom, ktoré vystúpilo na ministerstve financií. Bol to riadny poslanecký prieskum a myslím si, že vaše slová by mal zvážiť aj pán predseda parlamentu, ktorý hovorí o etike v parlamente. Ďakujem pekne.
Érsek, Árpád, minister dopravy a výstavby SR (2019-04-05):
Ale toto je záverečné slovo? (Reakcie z pléna.)
Š. Zelník, poslanec: (2006-09-06):
Národná rada Slovenskej republiky uznesením č. 31 zo 4. augusta 2006 po prerokovaní návrhu poslanca Národnej rady Slovenskej republiky Miroslava Chovanca na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 28), v prvom čítaní rozhodla, že podľa § 73 ods. 3 písm. c)  zákona  Národnej  rady Slovenskej   republiky č. 350/1996 Z. z. o rokovacom  poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo. Gestorský výbor  nedostal žiadne pozmeňujúce a doplňujúce  návrhy poslancov, ktorí nie sú členmi výborov, ktorým bol návrh zákona pridelený. Dovoľte mi, aby som vás teraz oboznámil s výsledkami rokovania jednotlivých výborov. Ústavnoprávny výbor Národnej rady Slovenskej republiky prerokoval návrh poslanca Národnej rady Slovenskej republiky Miroslava Chovanca a odporučil Národnej rade Slovenskej republiky návrh zákona schváliť so zmenami a doplnkami. Výbor Národnej rady Slovenskej republiky pre financie, rozpočet a menu prerokoval návrh poslanca Národnej rady Slovenskej republiky Miroslava Chovanca a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre zdravotníctvo prerokoval návrh poslanca Národnej rady Slovenskej republiky Miroslava Chovanca na vydanie zákona a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Všetky uvedené pripomienky máte v bode IV pod bodmi 1 až 7. Gestorský výbor na základe stanovísk výborov k návrhu poslanca Národnej rady Slovenskej republiky Miroslava Chovanca na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, ho odporúča schváliť s odporúčanými pozmeňujúcimi a doplňujúcimi návrhmi. Prosím, pán predsedajúci, aby ste otvorili rozpravu.
Laššáková, Jana, podpredsedníčka NR SR (2013-06-17):
S reakciou pán poslanec Vašečka, nech sa páči.
P. Hrušovský, podpredseda NR SR: (2001-10-04):
Chcem pánov poslancov upozorniť, že na schválenie tohto uznesenia je potrebná nadpolovičná väčšina všetkých pánov poslancov, preto prosím o pozornosť a hlasovanie. Hlasujeme, páni poslanci. (Hlasovanie.) Prítomných 105, za návrh 101, zdržali sa 2, nehlasovali 2. Konštatujem, že sme vyslovili súhlas s prijatím Štvrtého dodatku k Dohode o Medzinárodnom menovom fonde – špeciálna jednorazová alokácia SDR. Ďalším bodom programu je návrh na vyslovenie súhlasu Národnej rady Slovenskej republiky s Dohodou medzi vládou Slovenskej republiky a vládou Kanady o zamedzení dvojitého zdanenia a zabránení daňovému úniku v odbore daní z príjmov a z majetku . Prosím teraz pána poslanca Kujana, ktorý bol takisto určený gestorským výborom ako spoločný spravodajca, aby uvádzal návrh na hlasovanie. M. Kujan, poslanec: Ďakujem, pán predsedajúci. „Národná rada Slovenskej republiky podľa čl. 86 písm. d) Ústavy Slovenskej republiky vyjadruje súhlas v treťom čítaní s Dohodou medzi vládou Slovenskej republiky a vládou Kanady o zamedzení dvojitého zdanenia a zabránení daňového úniku v odbore daní z príjmov a z majetku.“ Prosím, pán predsedajúci, dajte o mojom návrhu hlasovať.
R. Zajac, minister zdravotníctva SR: (2005-09-21):
Vážený pán podpredseda, vážené pani poslankyne, páni poslanci, predkladám na rokovanie Národnej rady Slovenskej republiky návrh zákona, ktorým sa dopĺňa zákon Národnej rady Slovenskej republiky č. 272 o ochrane zdravia ľudí. Dôvodom prijatia tohto zákona je transpozícia smerníc Európskej únie, ktorá si vyžaduje zmenu zákona. Takéto riešenie na rozdiel od aproximačných nariadení odporúčala ministerstvu zdravotníctva aj Legislatívna rada vlády Slovenskej republiky pri prerokovaní návrhu nariadenia vlády, ktorým sa ustanovujú požiadavky na kozmetické výrobky zo dňa 8. marca. Navrhované znenie zákona o ochrane zdravia ľudí vytvára možnosť vydať aproximačné nariadenie vlády Slovenskej republiky, ktorým sa bude novelizovať nariadenie vlády Slovenskej republiky, ktorým sa ustanovujú požiadavky na kozmetické výrobky. Takisto to platí o ustanoveniach zákona č. 272, ktoré upravujú problematiku ochrany zdravia pred vibráciou pri práci. Tie je tiež potrebné v zákone o ochrane zdravia ľudí vypustiť, aby sa problematika ochrany zdravia pred vibráciami neupravovala v zákone a súčasne aproximačným nariadením, ktorým má byť transformovaná Smernica Rady č. 44/2002 EES o minimálnych požiadavkách vyplývajúcich z vystavovania pracovníkov rizikám vzniknutým pôsobením fyzikálnych faktorov, teda vibrácii. Návrh aproximačného nariadenia o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou, vibráciami bol schválený vládou Slovenskej republiky. Návrh zákona dopĺňa kompetencie Úradu verejného zdravotníctva aj o informačné povinnosti voči Európskej komisii a ostatným členom Únie v rámci jeho pôsobnosti v oblasti kozmetických výrobkov a ruší ustanovenie upravujúce problematiku ochrany zdravia pred vibráciami. Návrh zákona bol prerokovaný Legislatívnou radou vlády 14. júna, takisto bol prerokovaný vládou Slovenskej republiky 21. júna. Návrh nebude mať dosah na štátny rozpočet, rozpočty obcí, environmentálnosť a ani negatívny dosah na zamestnanosť. Ďakujem pekne, pán predsedajúci, skončil som.
Hlina, Alojz, poslanec NR SR (2014-05-13):
Ten druhý bude kratší. Znova je čas, nesmieme veciam nechať napadať prahy, keď si niekto myslí, že to je cesta, tade cesta nevedie, preto dám návrh, aby minister vnútra Robert Kaliňák opätovne predložil správu o vyšetrovaní kauzy Gorila do parlamentu. Ďakujem.
Šeliga, Juraj, podpredseda NR SR (2020-04-28):
Skúsme, prosím, pán poslanec, veľmi dobre viete, že máte reagovať na pána poslanca.
Dubéci, Martin, poslanec NR SR (2024-01-16):
Ďakujem za slovo, pán predsedajúci. Ja by som sa, a teda ďakujem aj za prejav pani poslankyne Mesterovej, bol veľmi trefný a, žiaľ, aj smutný v niečom, ale tak, taký je čas, taká je doba. Ja som sa prizastavil pri jednom momente a konkrétne pri tom, ako po nej pokrikovali poslanci vládnej koalície, čo mne príde úplne famózne teda, že na toto tu je chuť a odvaha, ale na to, aby sme, aby ste sa normálne zapojili do tej diskusie, aby reagovali na tie vecné poznámky. A prepáčte, ako naozaj môžte si myslieť o rôznych opozičných stranách čokoľvek, ale myslím si, že minimálne za náš klub tie poz... tie faktické poznámky, aj tie, tie práve boli vecné a naozaj sme boli otvorení tej diskusii, dokonca tak položartom, ale ja sa k tomu pripojím aj polovážne poviem, ako pán predseda náš Šimečka minulý týždeň spomínal, že teda ak sa prihlási nejaký vládny poslanec s faktickou poznámkou, tak ja sa hlásim, že sa odhlásim so svojou faktickou poznámkou, len aby ste tam ako niečo povedali konečne. Však na toto je tu ten parlament. Na to je tu, aby sme si veci vydiskutovali, aby sme vychytali chyby, aby sme potom tie chyby nezažívali také, ako ich zažívame práve teraz. Tak neviem, no. Ja mám pocit tiež už kúsok, ak ani, verte, ani nás to nebaví, ale vo veľkej miere na 99,9 % za to môžete vy, drahí kolegovia, na vládnej strane. Ďakujem pekne.
Laššáková, Jana, podpredsedníčka NR SR (2014-10-16):
Ďakujem pekne, pani spravodajkyňa, zaujmite miesto určené pre spravodajcov. Otváram všeobecnú rozpravu. Do rozpravy som dostala písomnú prihlášku za klub MOST – HÍD pani poslankyňa Žitňanská. A ďalej je do rozpravy prihlásený pán poslanec Alojz Hlina. Nech sa páči, pani poslankyňa, máte slovo.
Blanár, Juraj, podpredseda NR SR (2022-03-24):
Pán poslanec, môžete položiť doplňujúcu otázku.
Richter, Ján, poslanec NR SR (2020-09-23):
Ďakujem pekne za slovo. Pán predsedajúci, prosím, dajte hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Burian, Jozef, poslanec NR SR (2018-09-12):
Ďakujem pekne. Takže budeme hlasovať. Pán predsedajúci, dajte hlasovať o odvolaní Branislava Masára z funkcie zástupcov reprezentatívneho združenia zamestnávateľov z Dozornej rady Sociálnej poisťovne.
Antošová, Eva, poslankyňa NR SR (2019-11-27):
Dobrý deň prajem, ďakujem za slovo. Vážený pán predsedajúci, vážené kolegyne, kolegovia, keď som predkladala novelu zákona o potravinách, č. 152, ktorá sa týkala práve plytvania potravín a možnosti darovania a povinnosti následne darovania potravín z obchodných reťazcov, ktoré by ináč vyhodili do kontajnera, a nie je to malé číslo, vychádza to ročne okolo 700-tisíc ton. Tieto potraviny sa môžu darovať teraz charitám. My sme navrhli, aby sa teda mali povinnosť. Pri tomto zákone som sa však stretla ešte s jednou zásadnou komoditou, ktorá chýba ľuďom v núdzi. Ono práve z prostredia tretieho sektora a charít som sa dozvedela, že teda ľuďom, samozrejme, prioritne chýbajú potraviny, ale mnohokrát títo ľudia nemajú ani základné hygienické potreby od mydla až po zubnú pastu. Možno je to pre niekoho neuveriteľné, ale, bohužiaľ, je to tak. Pri kozmetických výrobkoch rovnako dochádza k prekročeniu dátumu minimálnej trvanlivosti a často expirované výrobky sú však veľmi dobre použiteľné, len určitým spôsobom sa zhorší ich kvalita, čo pre človeka v núdzi nie je žiadnym problémom. Napr. šampón už nemá takú vôňu alebo farbu, alebo teda mydlo možno už nie je tak parfumované, ale pre týchto ľudí to naozaj problém nerobí. Preto som navrhla, aby distribútor mohol sprístupniť kozmetické výrobky za predpokladu, že nemôžu ohroziť zdravie ľudí aj po dátume minimálnej trvanlivosti, a to bezodplatne organizáciám, ktoré sa zaoberajú charitatívnou činnosťou. Toto je v podstate úvodné slovo k tomuto zákonu v druhom čítaní a prihlásila som sa do rozpravy. Ďakujem.
Kollár, Boris, predseda NR SR (2023-06-21):
Prosím, prezentujme sa a hlasujeme. (Hlasovanie.) Prítomných 128 poslancov, za 1, proti 34, 91 sa zdržalo, 2 nehlasovali. Uvedený návrh sme neschválili.
Mazurek, Milan, poslanec NR SR (2022-03-22):
Ďakujem mojim kolegom. Pán Stančík, začnem vami. Oceňujem tie úvodné slová. O to viac ma teda mrzí tá skutočnosť, že ste mi vytkli, že vraj ja si robím na kríze nejaké politické body. Viete, mohol by som vám tu kontrovať, že či som to ja, kto chodí po hraniciach robiť si fotky, jak varí guláš, ktorý nevarí, či som to ja, ktorý sa chodí vystískavať s ľuďmi na hranice a dávať o tom statusíky na Facebook ako pán Boris Kollár a ďalší, a robí to pravidelne. To sú vládni predstavitelia, ktorí si na tomto vytĺkajú úplne detinským spôsobom politický kapitál, a o to horšie je to, že ste to pokašľali tak ako to, ja neviem, či máte nejaký talent, alebo vrodenú nejakú schopnosť všetko pokašľať tou pomocou tým ľuďom tým, že ste dali priame obstaranie bratislavskej firme na východné Slovensko na hranicu, čo je najväčší úlet, ktorý by ma nenapadol, ani keby som prepil snáď celú noc. A tak to aj reálne ľudia hodnotia. Čiže toto ma veľmi mrzí. Ja by som mohol naozaj tu teraz hovoriť každý deň, neustále, hádzať si fotečky na Facebook o tom, ako, hej, ubytovávam 24 ľudí, ako im pomáham, ako som včera ráno utekal s jednou ženou k zubárovi, snažil sa všetko vybaviť, koľko problémov, starostí to robí. Ale ja to nebudem robiť tak ako Matovič a predbiehať sa v statusíkoch na Facebooku. Nebudem... (Reakcia z pléna.) Pán poslanec, upokojte sa, upokojte sa, lebo keď máte vysoké hormonálne hladiny, na to sú lieky, ale nemusíte mi tu vykričiavať. Ak by som to robil tak ako vaši, vaši konkrétni predstavitelia vlády, ako pán minister Matovič či Heger, a dal si šesť statusov denne, ako strašne mi srdce bije pre Ukrajinu, a všetky tie emócie do toho, vtedy by sme sa mohli baviť o vytĺkaní kapitálu. A, pán Stančík, to, že hovoríte, že chválime nejak Putina a podobne, to nie je pravda. To si nás s niekým mýlite, ale nevadí. Máte v tom trošku chaos, to príde. Otázne je niečo iné. A to ste povedali, že inflácia rastie, plošné opatrenia nemajú zmysel. To je dobré pre ekonomické časopisy, ale nie je to dobré pre ľudí. Ľahko sa to hovorí z vašej pozície, z mojej taktiež, ale úplne inak sa to hovorí z pozície 700-eurového platu.
Sulík, Richard, predseda NR SR (2010-11-05):
Ďakujem pekne. Slovo má pán poslanec Viskupič.
Laššáková, Jana, podpredsedníčka NR SR (2012-08-03):
Pán poslanec Galko.
Kollár, Jozef, poslanec NR SR (2010-12-08):
Vážený pán predsedajúci, dajte, prosím, hlasovať o tom, že Národná rada Slovenskej republiky berie na vedomie rozpočet verejnej správy na roky 2011 až 2013 a zároveň v uznesení bude uvedené, že žiada vládu Slovenskej republiky dôsledne zabezpečovať úlohy vyplývajúce zo schváleného štátneho rozpočtu na rok 2011. Túto požiadavku sme už odhlasovali pod bodom č. 1 v časti IV spoločnej správy.
P. Hrušovský, podpredseda NR SR: (2001-10-04):
(Hlasovanie.) Prítomných 104, za 98, zdržalo sa 6. Návrh sme schválili. Na základe schváleného návrhu... (Ruch v sále.) Prosím o pokoj v rokovacej sále, páni poslanci. Na základe schváleného návrhu pristúpime k tretiemu čítaniu o prerokovávanom bode programu. Otváram rozpravu o tomto bode. Pýtam sa pánov poslancov, či sa hlási niekto do rozpravy ústne, keďže som nedostal žiadne písomné prihlášky... (Ruch v sále.) Pán poslanec Cuper, prosím, aby ste sa vyradili zo svetelnej tabule. Potom, keď odhlasujeme, dostanete slovo. ... Konštatujem, že nie je to tak. Preto vyhlasujem rozpravu o tomto bode programu za skončenú. Prosím pána spoločného spravodajcu, aby uviedol návrh záverečného uznesenia. P. Kanis, poslanec: Vážený pán predsedajúci, prosím, aby ste dali hlasovať o návrhu zákona ako o celku.
Grendel, Gábor, podpredseda NR SR (2021-02-25):
Dobre. Tak prezentujme sa a hlasujme o návrhu pána Beluského, aby sa prerušila schôdza, kým sa jej nebudú musieť, môcť, pardon, zúčastniť všetci členovia vlády. Nech sa páči. (Hlasovanie.) Prítomných 40 poslancov, za 20, proti 16, zdržali sa 3, nehlasoval 1 poslanec. Konštatujem, že nie sme uznášaniaschopní, a teda neschválili sme tento návrh. Pán poslanec Suja, máte slovo, nech sa páči. (Reakcie z pléna.) Vyjasníme si to hneď, ale pán poslanec Suja má slovo, nech sa páči.
Érsek, Árpád, minister dopravy, výstavby a regionálneho rozvoja SR (2016-12-08):
Ďakujem za otázku, pán poslanec. Aj ja by som bol veľmi rád, keby sme to už dávno mohli odovzdať. Ale počas realizácie predmetného úseku došlo k viacerým nepredvídaným udalostiam, ktoré mali vplyv na predlženie lehoty výstavby. Išlo o skutočnosti, ktoré neboli známe pre objednávateľa – Národnej diaľničnej spoločnosti v čase prípravy projektovej dokumentácie pre zhotovenie stavieb. Jednou z nich bola nevybuchnutá munícia objavená na trase rýchlostnej cesty, z čoho následne vyplynula povinnosť vykonania pyrotechnického prieskumu príslušníkmi Policajného zboru. Ďalšou nepredvídanou udalosťou bol rozšírený archeologický prieskum oproti predpokladom súčasných podkladov. Dôsledné vykonávanie prieskumu je povinné v zmysle našej legislatívy. Taktiež na základe výsledkov geotechnického monitoringu stavby museli byť prijaté opatrenia na zmenu technológie výstavby a technických riešení pri realizácii náročných mostných objektov. Okrem vyššie uvedeného vznikla dodatočná požiadavka modernizovať informačný systém rýchlostnej cesty R2 v súlade s už prevádzkovaným úsekom R2 Pstruša – Kriváň. Na základe vyššie uvedených okolností je, plánovaný termín odovzdania do užívania motoristickej verejnosti je máj 2017. Ďakujem pekne, skončil som.
Jurinová, Erika, podpredsedníčka NR SR (2014-12-03):
Takže, prerušujeme rozpravu k tomuto bodu. Vyhlasujem krátku prestávku do hlasovania. (Prestávka.) (Po prestávke.)
Blaha, Ľuboš, podpredseda NR SR (2024-06-20):
Pán poslanec Karol Farkašovský s faktickou poznámkou.
Kazda, Radovan, poslanec NR SR (2021-07-02):
Pán Mičovský, ten, hovorili ste o tom konflikte, ktorý môže nastať, o tom, o ktorom sme tu rozprávali veľmi dlho, o tom... o bezzásahovosti, o miere chránených území. Tento predpis, ktorý schválime, chceme schváliť, tento konflikt ani nevytvorí, ale ani ho nevyrieši. On ho len posunie do nejakej ďalšej roviny, do nejakej ďalšej, ďalších, vytvorí nejaké ďalšie možnosti. Nás čaká teraz naozaj veľmi veľká rozprava v budúcnosti o miere bezzásahovosti, ale aj rozprava, ja by som bol veľmi rád, keby sme aj rozpravu o miere chránených území, Slovensko patrí medzi krajiny s gigantickým podielom chránených území na svete a niektoré sú naozaj že až kontraproduktívne a mali by sme otvoriť tú otázku, že či, do akej miery vytvoriť systém, kde by boli naozaj že veľmi striktne chránené, a, naopak, potom ďalšie lesy využívané normálnym, klasickým hospodárskym spôsobom. Ja mám pri tomto predpise dosť veľké obavy, aby neeskalovali populistickú zelenú politiku. Žiaľ, posledné roky až desaťročia sa stretávame práve s eskaláciou, vnímam teda veľmi eskaláciu populistickej zelenej politiky. Obávam sa o to, aby sme nešli do extrémistických riešení, ktoré by poškodili riadne hospodárenie v lese, ktoré by poškodili ekonomiku Slovenska. Ja som za to, aby bola miera bezzásahovosti, ale aby sme o tomto viedli naozaj dlhú debatu so všetkými zúčastnenými stranami. Tento návrh podporím a pevne verím, že táto debata prebehne veľmi rozsiahlo a korektne.
E. Angyalová, poslankyňa: (2005-06-23):
Ja vám rozumiem, rozumiem, že sa musíte dohodnúť, a rozumiem, že neprešiel zákon a treba nájsť cestu, ako schváliť niečo, čo považujete za dôležité, ale je to hrozné. Ako naozaj už poďme spájať hrušky s jablkami, už poďme naozaj rozprávať o interrupciách pri Horskej službe. Potom rozprávajme o sociálnom zákone pri zdravotnom a pomiešajme všetko. Spravme si jedno celé veľké druhé čítanie a nepotrebujeme iné čítania, lebo všetko schválime v druhom a treťom čítaní jedného zákona. Je to pre mňa absurdné!
Nash, Natália, poslankyňa NR SR (2024-01-23):
Ďakujem pekne za slovo, pán predsedajúci. Ďakujem, Zuzana, za tvoj príspevok. Pozdvihla si opäť túto debatu na vyšší stupeň a stále nám dokazuješ, že ako krok za krokom prispievame k tomu, že odhaľujeme, o čom vlastne tento návrh zákona je. Tento návrh zákona má zásadný vplyv na už prebiehajúce konania a na toto upozornila aj pani prezidentka vo svojom príhovore k tomuto plénu minulý týždeň, a chcela by som citovať teda, o čo vlastne ide. „Zanikne trestnosť tisícov už spáchaných majetkových a hospodárskych trestných činov. Zanikne aj zodpovednosť ich páchateľov, a to aj v prípade mimoriadne závažných trestných činov, ktorými boli spôsobené značné finančné škody. Podľa odhadov odborníkov fakticky pôjde o generálnu amnestiu týchto skutkov, kde sa poškodení už nikdy nedomôžu spravodlivosti. Znamená to teda, že postavenie poškodených by sa výrazne zhoršilo obmedzením možností domáhať sa náhrady škody, a teda hrozia prinajmenšom porušenia ich ústavných práv na ochranu majetku. Myslite potom aj na práva týchto osôb, keď budete o návrhu hlasovať.“ Toľko citát z vystúpenia pani prezidentky. A ty si sa ešte pýtala aj na to, akú krajinu tu budeme mať o povedzme desať rokov, keď sa prijme takýto návrh zákona. Nebudeme tu mať korupciu, pretože sa nebude vyšetrovať, ľudia si nebudú vedieť uplatniť svoje majetkové práva, ekonomika sa bude prepadať, pretože sem nikto nebude chcieť prísť podnikať, pretože korupcia je prostredie, ktoré nepraje ekonomike, a preto si, sa radšej si nebudem predstavovať, akú krajinu... (Prerušenie vystúpenia časomerom.)
Gaborčáková, Soňa, poslankyňa NR SR (2016-05-19):
Hlasovanie k tlači 65. Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Kočiš, Eduard, poslanec NR SR (2022-12-02):
Ďakujem pekne za slovo, pán predsedajúci. Ďakujem kolegyniam za reakciu na moju rozpravu. Naozaj môžem ešte raz vyzdvihnúť to, že firemná škôlka alebo firemné predškolské zariadenie, firemné jasličky, akokoľvek to nazveme, bude to mať určite veľmi pozitívny vplyv na samotný výkon daného zamestnanca, ktorý nebude mať stres, že, ja neviem, končím o pätnástej, ale musím sa od toho môjho, ja neviem, zmenovaného majstra alebo kohokoľvek pýtať už o štrnástej, pretože katastrofálna cestná doprava z miesta A do bodu B, aby som si vyzdvihol svoje dieťa v predškolskom zariadení, mi bráni tomu, aby som plnohodnotne venoval ten svoj čas na pracovisku. Čiže toto bude mať naozaj v rámci flexibility pozitívny dopad aj na samotný výkon zamestnanca v danom zamestnaní. Pani kolegyňa Marcinková, spomínali ste, že títo súkromní zamestnávatelia častokrát hovoria o strate. Tu si nedovolím až tak celkom súhlasiť, pretože daný zamestnanec, ktorý pracuje v danom podniku, zamestnávateľ to nikdy nemôže rozprávať ako o strate, aj keď prevádzkuje toto zariadenie bez týchto daňových a odvodových nejakých bonusov. Čiže ten zamestnanec vždy mu vytvorí nejakú hodnotu, vždy mu vytvorí nejakú, nejaký balík čohokoľvek. Čiže ak zamestnávatelia rozprávajú o strate, nie je to príliš korektné. A myslím si, že aj napriek tomu, že teraz to prevádzkujú z vlastnej vôle, z vlastnej iniciatívy, ak by sa tento zákon prijal, bude to mať veľmi pozitívny vplyv na mnoho ďalších väčších zamestnávateľov, pretože týmto sa to najmä oplatí, by k týmto súkromným predškolským zariadeniam pristúpili. No a čo sa týka pani kolegyne Šofranko, taktiež veľmi pekne ďakujem za to, že vnímate túto problematiku podobne a hovorím, dúfam, že mnoho ďalších kolegov tuná v pléne tento zákon podporí, pretože ozaj nemusíme sa tu handrkovať, či sme opozícia, či sme koalícia, tento zákon by mal byť v prvom rade braný tak, že je na prospech danej problematiky a tou je umiestňovanie detí do školského zariadenia. Ďakujem pekne.
Jurzyca, Eugen, poslanec NR SR (2019-02-12):
Ďakujem pekne. Podľa mňa dobrý návrh, dobrý nápad, mieri na riešenie vážneho problému. Ja som pripravený zahlasovať za s tým, že verím, že pred druhým čítaním budeme môcť ešte pohovoriť s predkladateľom o tom, aby ten návrh naozaj efektívne priniesol to, čo investujeme do riešenia problému demografie. Budeme hovoriť o prepojení databáz rezortu školstva a Sociálnej poisťovne a podobne. Ak toto je možné, nemám vôbec žiaden problém. Ďakujem pekne.
Cigániková, Jana, poslankyňa NR SR (2020-04-03):
Dobrý deň, zvolávam zdravotnícky výbor ihneď. Ďakujem pekne.
Blcháč, Ján, poslanec NR SR (2020-09-22):
Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Horecký, Ján, dočasne poverený minister školstva, vedy, výskumu a športu SR (2023-03-30):
Ďakujem pekne, pán predsedajúci. (Ruch v sále a zaznievanie gongu.) Vážené panie poslankyne, vážení páni poslanci, vláda Slovenskej republiky na svojom rokovaní 28. marca 2023 schválila vládny návrh zákona, ktorým sa dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov. Obce, vyššie územné celky a nimi zriadené organizácie majú aktuálne povinnosť zaplatiť zvýšené sumy faktúr za energie z dôvodu zvýšených výdavkov na úhradu faktúr za energie a ohrozené plnenie úloh obcí a vyšších územných celkov z dôvodu, ľudovo povedané, problémov s cash flow. Cieľom návrhu zákona je poskytnúť samosprávam v roku 2023 zvýšený podiel na výnose dane z príjmov fyzických osôb zo zdrojov dane z príjmov právnických osôb už do konca apríla 2023 z dôvodov preklenutia obdobia do doručenia finančnej pomoci zo schém ministerstva hospodárstva. Obciam a vyšším územným celkom sa teda do konca apríla poskytne celá suma dane z príjmov právnických osôb určená zákonom na rok 2023 po odpočítaní už poskytnutých mesačných splátok. Takto sa obciam poskytne dopredu suma 171 mil. eur a vyšším územným celkom suma 73,3 mil. eur. Vážené panie poslankyne, vážení páni poslanci, dovoľte mi požiadať o prerokovanie predloženého vládneho návrhu zákona, ktorým sa dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov, a prijatie rozhodnutia o jeho prerokovaní v druhom čítaní. Ďakujem za slovo.
Borec, Tomáš, minister spravodlivosti SR (2015-04-23):
Ďakujem veľmi pekne, pani predsedajúca. Takže, pán poslanec, nadviažem na to, čo sme hovorili. Ja osobne ako minister spravodlivosti mám inú tému na starosti, ako je stavebníctvo. Ale, samozrejme, mal som možnosť sa stretnúť s podnikateľmi v rámci výstavy stavebníckej na túto tému. Debatovali sme tieto problémy, riešili sme tie otázky aj ohľadom ochrany. Nehovorím o kauze Váhostav, lebo o tej som nevedel. Úprimne vám to hovorím a odpovedám. Nie som stavbár, nie som proste ten, ktorý sleduje jednotlivé stavebné spoločnosti a ich kondíciu. Ani to nemám v náplni mojej funkcie. Ale všeobecne sme sa tejto téme venovali a hľadali sme riešenie. Ono to nie je jednoduché zase na druhej strane, ako urobiť to, aby tá ochrana spotrebiteľov, alebo všeobecne, to je iná téma, pardon, veriteľov, bola lepšie riešená a aby bol vyváženejší vzťah medzi veriteľmi a dlžníkmi. A hlavne tí, ktorí sú nezabezpečení, a hlavne vtedy, ale nielen, pretože aj všeobecne v obchodných vzťahoch treba tieto veci riešiť, ale aj teda v čase, keď padnú do konkurzu alebo reštrukturalizácie... (Prerušenie vystúpenia predsedajúcou.)
P. Hrušovský, podpredseda NR SR: (2002-08-19):
Poslanecké kluby a ich predsedovia požiadali o prestávku pred záverečným hlasovaním, preto navrhujem, aby sme umožnili poslaneckým klubom rokovať a hlasovať o jednotlivých prerokovaných bodoch o 21.45. Teda vyhlasujem prestávku do 21.45 a prosím predsedov poslaneckých klubov, aby zabezpečili účasť poslancov na hlasovaní o prerokovaných bodoch. Prerušujem rokovanie do 21.45. (Prestávka.) J. Migaš, predseda NR SR: Panie poslankyne, páni poslanci, žiadam vás, aby ste prišli do rokovacej miestnosti, budeme pokračovať v 63. schôdzi Národnej rady. Žiadam poslancov Národnej rady, aby prišli do rokovacej miestnosti. Ešte raz žiadam poslancov Národnej rady, aby prišli do rokovacej miestnosti, budeme hlasovať o vrátených zákonoch pánom prezidentom. Aby sme mohli hlasovať o týchto zákonoch, je potrebné, aby o nich rozhodlo 76 poslancov Národnej rady. Panie poslankyne, páni poslanci, skôr ako pristúpime k hlasovaniu, chcem pripomenúť, že na prijatie zákona vráteného prezidentom Slovenskej republiky podľa čl. 102 písm. o) je potrebný súhlas nadpolovičnej väčšiny všetkých poslancov, čl. 84 ods. 3 Ústavy Slovenskej republiky. V súlade s § 37 ods. 2 zákona o rokovacom poriadku v takomto prípade Národná rada môže schváliť pozmeňujúci alebo doplňujúci návrh len takouto väčšinou. Pristúpime k hlasovaniu o zákone z 19. júna 2002 o platobnom styku a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 1640. Panie poslankyne, páni poslanci, budeme hlasovať o tlači 1640. Spoločným spravodajcom je pán poslanec Petrák. Nech sa páči, uveďte hlasovanie.
Kollár, Boris, predseda NR SR (2022-02-08):
S ďalšou faktickou ešte pán poslanec Krajčír.
Laurenčík, Milan, podpredseda NR SR (2020-05-14):
Ďakujem. Čas určený na hodinu otázok uplynul. Končím tento bod programu. Zároveň, prosím členov vlády, aby zotrvali v rokovacej sále, lebo nasleduje bod interpelácie.
Farkašovský, Karol, poslanec NR SR (2018-06-14):
Ďakujem pekne obidvom kolegyniam za vecné pripomienky. Samozrejme poslanecký prieskum nebol iba mojím dielom, je to podiel aj pána Bugára, Jarjabka, Tittela, Kolesára, Dubačovej a Marčeka, ktorí sa zúčastnili ako nominovaní poslanci. Samozrejme, že ten fond je v podstate veľmi mladý alebo najmladší z tých troch fondov a má svoje chyby, ktoré jednoducho nebolo možné predvídať alebo pod tlakom tých okolností, za ktorých fond vznikal, vznikal vlastne na zelenej lúke. Keďže ten obsah je o činnosti, je špecifický a týka sa 13 národnostných menšín, nedá sa celkom kopijovo porovnať s Fondom na podporu umenia alebo s Audiovizuálnym fondom, pretože všetky tieto tri fondy majú svoje špecifiká. Takže bolo treba vychytať tie počiatočné muchy. A je treba povedať aj to, že vedenie fondu zápasilo aj s časovým stresom, aj s organizačným stresom, lebo bolo treba urobiť množstvo administratívnych úkonov, či už od Štátnej pokladnice, identifikačné číslo, rozbehnúť výzvy, voliť orgány fondu, menovať a voliť členov odborných rád, takže boli to také okolnosti, ktoré si myslím, že sú takým ospravedlnením, ak to chceme takto počuť, nedostatkov, ktoré sa objavili. Dôležité je to, že nedošlo k žiadnej sprenevere financií a že neboli vyplatené prostriedky na schválené projekty, ale že celý ten proces sa zopakoval znova. No a, pani Kaščáková, každý monitoring je nejakým spôsobom finančne nutné dotovať a ide o prostriedky a navýšenie z vlastných peňazí fondu, ktorý fond dostal, vyčlení nie 320-, ale 400-tisíc eur ročne na prevádzku a zabezpečenie dôslednej kontroly.
Hrnčiar, Andrej, podpredseda NR SR (2017-11-28):
Pýtam sa, či sa chce prihlásiť do rozpravy ústne. (Reakcia z pléna.) Aha, reakcia na faktickú poznámku. Nech sa páči, pani poslankyňa pani Gaborčáková.
Šefčík, Marek, poslanec NR SR (2020-09-30):
Ďakujem. Pán predsedajúci, aby sme mohli hlasovať o pozmeňujúcich návrhoch predložených v rozprave, pán predsedajúci, dajte najskôr hlasovať o skrátení lehoty podľa § 83 ods. 4 zákona o rokovacom poriadku.
Jurzyca, Eugen, poslanec NR SR (2016-05-24):
Ďakujem pekne. Tiež sa pripájam k tomu hodnoteniu, ktoré hovorí, že predkladajúca Janka Kiššová veľmi dobre vysvetlila podstatu toho súčasného právneho stavu a aj motiváciu ľudí, ktorí ho spôsobili, to znamená, vytvoriť z ministra nositeľa zodpovednosti, ak nepoviem bieleho koňa. Ešte by som pridal jeden efekt, ktorý tá súčasná právna úprava má, a to je makroekonomický dopad. Občan má právo dostať informácie o tom, aký máme verejný dlh a má mať právo aj zasiahnuť do jeho rastu, pokiaľ má pocit, že jeho deti budú znášať neúmerne vysoké zadlženie. A táto vláda aj minulá vláda mu to právo berie. Uvediem ako príklad čerstvú analýzu INECO, z ktorej vyplýva, že verejný dlh, keď zarátame aj PPP projekty, tak my máme na úrovni 52,9 %, ako to tvrdí ministerstvo financií, to sú oficiálne dáta, ale s PPP projektami by sme ho mali 57,7 % hrubého domáceho produktu. To je jeden príklad. A druhý je presne ten, o ktorom práve Janka Kiššová hovorila, a síce nemá občan možnosť zastaviť rast verejného dlhu, pokiaľ nevidí, ako rastie. Pokiaľ nevidí tie výdavky, nevidí, ako o nich rozhoduje vláda, rozhoduje o nich minister, tak občan tú šancu stráca.
Hlina, Alojz, poslanec NR SR (2013-02-08):
Ďakujem veľmi pekne. No kde začať, aby som to stihol? Systém politickej práce je umenie aj možného. To znamená, že pracujete v nejakom priestore, využívate v zásade to, čo je možné aj legálne, hej. To znamená, každý protest, každý nátlak v rámci legálnych možností je legálny a plní svoju úlohu. Čiže ja by som nerád pracoval v tom, že by sme si definovali, čo je systém politickej práce. To sa bežne používa, tak, že poviete niekomu, že nech niečo urobí. A poviete mu pritom férovo dopredu, že keď to neurobí, tak tých možností, ktoré máte, už nie je veľa, že využijete trebárs takú možnosť, že upozorníte plasticky na to, že niečo sa neudialo. Áno, presne to urobím. Teraz neprešli dva zákony. A presne, ja som to avizoval, urobím niektoré akcie, ktoré budú na to upozorňovať, prečo dva v zásade veľmi neškodné, nikomu neubližujúce zákony neprešli. Nič v zlom, ale túto abecedu politiky, ja som mal pocit, by sme už mohli mať za sebou. Ale to nevadí. K druhej veci, kladeniu nevykonateľných podmienok. Mám pocit, že som jediný a asi aj nadlho jediný poslanec ktorý povedal, že v prípade že sa zozbiera deväťdesiat podpisov, tak som pripravený, som to deklaroval, vzdať sa svojho mandátu. No, vážení kolegovia, neviem, čo viac ste odo mňa chceli. Eva, nič v zlom, akože mne to vyčítaš? Ja mám robiť sekretárku? To ja som mal čo urobiť, že ja som to mal napísať. A mal som tu vás obehávať a robiť sekretárku? To vám chýbalo v tom? Nehnevajte sa, nič v zlom, ja som urobil gesto hodné politika pre daný moment, aby som sa vyhol rečiam, že mi to bude niekto vyčítať. A chcete zo mňa ešte robiť sekretárku. Ja vám to poviem ináč. Keby niekto iný toto deklaroval, v tých istých intenciách ako ja, tak ja to vytlačím z tlačiarne. Je tu x ľudí, kvôli ktorým by som si ja dal tú robotu, že to vytlačím z tej tlačiarne, že ten-ktorý to deklaroval, ak obehnem poslancov. Ale nechcite to od toho, kto to deklaroval.
Bugár, Béla, podpredseda NR SR (2011-07-11):
Pani poslankyňa Jurinová.
Tkáčová, Jarmila, poslankyňa NR SR (2011-03-22):
Ústavnoprávny výbor Národnej rady Slovenskej republiky zákon prerokoval a odporučil zákon neprijať ako celok. Druhý výbor, ktorému bol zákon pridelený, parlamentný výbor pre pôdohospodárstvo a životné prostredie, prerokoval zákon a odporučil Národnej rade Slovenskej republiky zákon opätovne schváliť s pripomienkou pána prezidenta. Táto pripomienka je uvedená v spoločnej správe v bode č. 4. Gestorský výbor odporúča Národnej rade Slovenskej republiky zákon vrátený prezidentom Slovenskej republiky na opätovné prerokovanie schváliť s pripomienkou. Pán predseda, skončila som, prosím, otvorte rozpravu.
Glváč, Martin, podpredseda NR SR (2016-10-21):
Pán poslanec Číž nie je v sále. Pán poslanec Laurenčík, nech sa páči.
Mihál, Jozef, poslanec NR SR (2013-07-01):
Ďakujem pekne. Pani podpredsedníčka, vážené kolegyne, kolegovia, dovoľte mi predstaviť vám návrh novely, návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov. Tento návrh spolu so mnou predkladajú do Národnej rady páni poslanci Kaník, Brocka a Švejna a pani podpredsedníčka parlamentu Erika Jurinová. Hlavným cieľom, hlavným účelom predloženej novely zákona je zvýšenie ochranných vkladov všetkých sporiteľov, ktorí si sporia na dôchodok prostredníctvom druhého dôchodkového piliera, a súčasne je cieľom aj zvýšiť okruh informácií, ktoré budú musieť dôchodkové správcovské spoločnosti povinne zverejňovať. V prvom rade, pokiaľ ide o zvýšenie ochranných vkladov sporiteľov, sa rozširuje definícia pojmu „konflikt záujmov“, kde sa pridáva nová skutočnosť, podľa ktorej už nebude môcť dôchodková správcovská spoločnosť nadobudnúť do svojho majetku, respektíve majetku svojich sporiteľov cenné papiere, keď bude zjavné, že pochádzajú od osôb prepojených na konkrétnu dôchodkovú správcovskú spoločnosť, respektíve dokonca ovládajúcich konkrétnu dôchodkovú správcovskú spoločnosť. Táto zmena má za cieľ zamedziť špekulatívnym obchodom medzi jednotlivými dôchodkovými správcovskými spoločnosťami a takzvane spriaznenými spoločnosťami. Poviem potom príklad z praxe. Zavádza sa, ďalej, nové obmedzenie v prípade nakupovania cenných papierov, kde bude v zákone stanovené, že cenné papiere s poplatkami nad 2 % už nebude možné nakupovať. Tam ide vlastne o to, že poplatky, ktoré sa inkasujú emitentmi, ktoré sa platia, vlastne idú na vrub sporiteľov, už to nie je ako v minulosti, keď tieto poplatky... (Prerušenie vystúpenia predsedajúcou.)
Grendel, Gábor, podpredseda NR SR (2021-11-05):
Pán poslanec Štefan Kuffa.
P. Paška, predseda NR SR: (2007-10-19):
(Hlasovanie.) 136 prítomných, 80 za, 51 proti, 5 sa zdržalo. Konštatujem, že sme návrh zákona postúpili do druhého čítania. Ďalej.
Martvoň, Anton, poslanec NR SR (2013-02-08):
Ďakujem pekne za slovo, pani predsedajúca. Pán poslanec Viskupič, v prvej časti vášho vystúpenia s vami súhlasím v tom, že v podstate pán poslanec Lipšic tú zmenu, čo predtým navrhoval alebo teda navrhuje v predchádzajúcom zákone návrhu zákona teda mohol urobiť aj ako minister vnútra a mal na to priestor, ide o drobnú zmenu, nemusel čakať na celý nový volebný kódex. V čom ale nesúhlasím. Je to vo vhodnosti vašou stranou navrhovaného zákona čisto iba z odborného hľadiska. Podľa môjho názoru Achillova päta vášho navrhovaného zákona je v definícii novej strany a vo vykonávaní mandátu. Dovolím si upozorniť, u nás napríklad pri našej politickej strane my máme viacerých našich členov štatutárnych orgánov a aj štatutárny orgán so spočívajúcimi mandátmi ako takými, čiže sú ministri, predseda vlády, na nás by sa to potom nevzťahovalo. Zároveň si dovolím poukázať na to, že vy to viažete na vykonávanie mandátu vo volebnom období v predchádzajúcom roku konania volieb. Zasa by sme to dokázali, poviem to napríklad za nás, obísť tým, že by sme mali dve založené politické strany a každá politická strana naša by sa striedala s kandidatúrou každé volebné obdobie. Čiže jedno volebné obdobie by kandidovala jedna strana, ďalšie volebné obdobie by už tá prvá nekandidovala, kandidovala by tá druhá. A tým, že máme predstaviteľov, ktorým spočíva mandát, tak tá definícia vášho pojmu nová strana by sa na nás nevzťahovala. Čiže tu vidíme Achillovu pätu vášho návrhu, ktorý by bol z pohľadu pre nás nevykonateľný. Na druhej strane, to som aj predtým povedal, že keď by ste tak nastavili zákaz volebnej kampane ako takej, tak by tu, fakt, nevládol ľud, ale vládli by tu mediálni magnáti, ktorí, keď budú mať médiá, nepotrebujú ani robiť volebnú kampaň, stačí si im založiť politickú stranu a majú to vyhrané. Ďakujem.
Kresák, Peter, poslanec NR SR (2017-06-15):
Ďakujem pekne, pán predsedajúci. Ja vo svojej krátkej faktickej chcem iba povedať, že, samozrejme, je to otázka, ktorou sa ja profesionálne zaoberám už desiatky rokov, a troška som vždy prekvapený, ja rozumiem politickému cvičeniu, že niekto si rozhodne, že bude každého polroka predkladať návrh novely ústavy a návrh novely ústavy k takejto citlivej téme. Tu to ale pokladám skutočne za nezodpovedné a za strašne riskantné. Je jasné, že tento návrh neprejde, ale keby prešiel, tak tie dôsledky sú nevypočítateľné. Ale čo ja pokladám za neúctu k tej priamej demokracii, je práve ten pokus predložiť iba parciálne, parciálne, veľmi ľúbivé na prvý pohľad riešenie, ktoré ale v dnešnom ústavnom stave je skutočne nezodpovedné. Nemôžme hovoriť o nejakej výchove občanov k demokracii tým, že im predhodíme vlastne zníženie kvóra za situácie, keď sami nevieme ani odborníci nevedia, aké sú vlastne účinky samotného referenda, ak by bolo platné. Čiže predložiť takýto návrh bez toho, aby sa o tom minimálne polroka diskutovali medzi odborníkmi, nie medzi politikmi, ale medzi odborníkmi, je skutočne nezodpovedné a nemôže to viesť k výsledku. Ak to prinesie politické body, možno, ale každý rozumný občan pochopí, že ten problém v referende je úplne inde, ako je samotné kvórum. Ďakujem.
Verešová, Anna, poslankyňa NR SR (2018-02-13):
Ďakujem vám za slovo, pán podpredseda. Vážené kolegyne a kolegovia, dovoľte mi, aby som uviedla návrh zákona, ktorým chceme doplniť zákon č. 311/2001 Zákonník práce. Predkladáme ho ako skupina poslancov za hnutie Obyčajní ľudia a nezávislé osobnosti. Jeho cieľom je priblížiť Slovensko k vyspelým krajinám, a to zamedzením nedeľného predaja. V predkladanom návrhu zákona sa neumožní teda zamestnávateľovi nariadiť zamestnancovi alebo dohodnúť so zamestnancom nedeľnú prácu, ktorou je maloobchodný predaj. Návrh zákona je v súlade aj so smernicou Európskeho parlamentu a Rady zo 4. novembra 2003 o niektorých aspektoch organizácie pracovného času, ktorou sa zaručuje nepretržitý odpočinok v týždni a tiež sa členským štátom priznáva možnosť prijímať zákony, ktoré sú priaznivejšie pre ochranu zdravia pracovníkov. Podľa čl. II ods. 5 Európskej sociálnej charty by zmluvné štáty mali zabezpečovať odpočinok v týždni v tie dni, ktoré sú zhodné s dňami uznanými tradíciou alebo obyčajmi v príslušnej krajine. Vzhľadom na historické a kultúrno-náboženské pozadie ide v prípade Slovenskej republiky jednoznačne o nedeľu. Návrh zákona je v súlade s Ústavou Slovenskej republiky, je v súlade aj s ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a tiež s právom Európskej únie. Predkladaný návrh zákona nemá vplyv na rozpočet verejnej správy. Návrh zákona náš predpokladá negatívny vplyv na podnikateľskú sféru, vyvoláva mierne negatívne a súčasne i značné pozitívne sociálne vplyvy. Nemá vplyv na životné prostredie a ani vplyv na informatizáciu spoločnosti. Hlásim sa do rozpravy, kde ešte chcem viac povedať k nášmu návrhu zároveň.
Mezenská, Helena, poslankyňa NR SR (2015-02-05):
No ja si vôbec nemyslím, že tento návrh je nesprávny, nemyslím si rovnako ani to, že sme divní, sme proste iní, sme odlišní, a aj keď máme v rámci klubu odlišné názory, a ja by som obzvlášť mohla o tom veľa hovoriť, výzvou doby a spoločnosti aj samej politiky je uznať sa v tej odlišnosti. Prijať sa s odlišnými názormi. Každého človeka, každú osobnosť formujú iné podmienky, má iné skúsenosti, iné prežitia a výzvou dnešnej doby je nie polarizovať situáciu, odmietať niekoho, kto je iný, nazvať ho divným, ale prijať ho v tejto odlišnosti. A parlament môže byť príkladom toho, ako môžu ľudia s odlišnými postojmi a názormi, ľudia autentickí, ľudia riadiaci sa svojím svedomím a vedomím v záujme sledovania spoločných cieľov, spolupracovať. Tento zákon je výrazom objednávky doby, objednávky a dopytu spoločnosti a povedzte mi jeden pádny racionálny a vecný argument, prečo nedať ľuďom voľbu a slobodu výberu medzi straníckym a občianskym modelom? Alebo si ideme klamať a tvrdiť pred sebou samými a pred ľuďmi, že stranícky systém nemá žiadne negatíva a nevýhody?
Blaha, Ľuboš, poslanec NR SR (2022-12-07):
Pán podpredseda, nechajte ma dohovoriť, slovo lúzer vysvetlím.
Žiga, Peter, podpredseda NR SR (2023-12-07):
Pán poslanec Hazucha.
Šefčík, Marek, poslanec NR SR (2022-09-21):
Dobre. Takže, pán predseda, prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.